«ՀԱՄԱՀՅԿԱԿԱՆ ՃԱԿԱՏ» ԿՈՒՍԱԿՑՈՒԹՅԱՆ

ԿԱՆՈՆԱԴՐՈՒԹՅՈՒՆ

Բովանդակություն

1. ԸՆԴՀԱՆՈՒՐ ԴՐՈՒՅԹՆԵՐ

2. ԿՈՒՍԱԿՑՈՒԹՅԱՆ ՆՊԱՏԱԿՆԵՐՆ ՈՒ ԽՆԴԻՐՆԵՐԸ

3. ԿՈՒՍԱԿՑՈՒԹՅԱՆ ԻՐԱՎՈՒՆԱԿՈՒԹՅՈՒՆԸ, ԻՐԱՎՈՒՆՔՆԵՐԸ ԵՎ ՊԱՐՏԱԿԱՆՈՒԹՅՈՒՆՆԵՐԸ

4. ԿՈՒՍԱԿՑՈՒԹՅԱՆ ԱՆԴԱՄԸ, ԱՆԴԱՄԱԿՑԵԼՈՒ ԵՎ ԱՆԴԱՄՈՒԹՅՈՒՆԸ ԴԱԴԱՐԵՑՆԵԼՈՒ ՊԱՅՄԱՆՆԵՐՆ ՈՒ ԿԱՐԳԸ

5. ԿՈՒՍԱԿՑՈՒԹՅԱՆ ԿԱՌՈՒՑՎԱԾՔԸ

6. ՀԱՄԱԺՈՂՈՎԸ ԵՎ ՀԱՄԱԺՈՂՈՎԻՆ ՄԱՍՆԱԿՑՈՂ ՊԱՏՎԻՐԱԿՆԵՐԻ ԸՆՏՐՈՒԹՅԱՆ ԿԱՐԳԸ

7. ՎԱՐՉՈՒԹՅՈՒՆԸ

8. ՎԵՐԱՀՍԿՈՂ ՀԱՆՁՆԱԺՈՂՈՎԸ

9. ՏԱՐԱԾՔԱՅԻՆ ԿԱԶՄԱԿԵՐՊՈՒԹՅԱՆ ՍՏԵՂԾՄԱՆ ԵՎ ԳՈՐԾՈՒՆԵՈՒԹՅԱՆ ԴԱԴԱՐԵՑՄԱՆ ԿԱՐԳԸ

10. ՏԱՐԱԾՔԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ՂԵԿԱՎԱՐ ԵՎ ՎԵՐԱՀՍԿՈՂՈՒԹՅՈՒՆ ԻՐԱԿԱՆԱՑՆՈՂ ՄԱՐՄԻՆՆԵՐԻ ՁԵՎԱՎՈՐՄԱՆ ԵՎ ԼՈՒԾԱՐՄԱՆ ԿԱՐԳԸ, ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ

11. ԿՈՒՍԱԿՑՈՒԹՅԱՆ ԱՆԴԱՄՆԵՐԻ ՆԿԱՏՄԱՄԲ ԿԻՐԱՌՎՈՂ ԿԱՐԳԱՊԱՀԱԿԱՆ ՊԱՏԱՍԽԱՆԱՏՎՈՒԹՅԱՆ ՄԻՋՈՑՆԵՐԸ, ԴՐԱՆՑ ԿԻՐԱՌՄԱՆ ՀԻՄՔԵՐՆ ՈՒ ԿԱՐԳԸ, ԴՐԱՆՔ ԿԻՐԱՌՈՂ ԻՐԱՎԱՍՈՒ ՄԱՐՄԻՆՆԵՐԸ

12. ԴՐԱՄԱԿԱՆ ՄԻՋՈՑՆԵՐԻ ԵՎ ԳՈՒՅՔԻ ՁԵՌՔԲԵՐՄԱՆ ԱՂԲՅՈՒՐՆԵՐԸ, ՈՒՅՔԸ ԿԱՌԱՎԱՐԵԼՈՒ` ԿՈՒՍԱԿՑՈՒԹՅԱՆ ՏԱՐԱԾՔԱՅԻՆ ԵՎ ԿԱՌՈՒՑՎԱԾՔԱՅԻՆ ՍՏՈՐԱԲԱԺԱՆՈՒՄՆԵՐԻ ԻՐԱՎՈՒՆՔՆԵՐԸ

13. ԿՈՒՍԱԿՑՈՒԹՅԱՆ ՎԵՐԱԿԱԶՄԱԿԵՐՊՈՒՄԸ, ԼՈՒԾԱՐՈՒՄԸ ԵՎ ԳՈՐԾՈՒՆԵՈՒԹՅԱՆ ԱՐԳԵԼՈՒՄԸ

Նախաբան

«Համահայկական ճակատ» կուսակցությունը, երաշխավորելու համար

Հայաստանի Հանրապետության հարատևությունն ու ամրությունը,

հանուն Հայաստանի Հանրապետության՝ որպես ինքնիշխան, ժողովրդավարական, սոցիալական և իրավական պետության ամրապնդման,

հանուն Հայաստանի Հանրապետության ժողովրդի՝ իր հայրենիքում անվտանգ, խաղաղ և հավասար պայմաններում արժանապատիվ ապրելու և արարելու,

հիմք ընդունելով կուսակցության ծրագրում և կանոնադրության մեջ առաջադրված նպատակները և խնդիրները, ընդունում է սույն կանոնադրությունը:

1. ԸՆԴՀԱՆՈՒՐ ԴՐՈՒՅԹՆԵՐ

1.1. «Համահայկական ճակատ» կուսակցությունը (այսուհետ` Կուսակցություն) իր գործունեությունը կազմակերպում և իրականացնում է Հայաստանի Հանրապետության Սահմանադրության, Հայաստանի Հանրապետության օրենքների և իրավական ակտերի, սույն կանոնադրության և իր ծրագրի հիման վրա:

1.2 Կուսակցությունը Հայաստանի Հանրապետության քաղաքացիների կողմից կամավորության սկզբունքով կազմավորված միավորում է:

1.3 Կուսակցության նպատակն է  հանրային ըմբռնման և աջակցություն ձևավորման հենքի վրա պետական և տեղական ինքնակառավարման մարմինների ընտրություններին, հանրաքվեներին մասնակցելու, ինչպես նաև հանրային, քաղաքական, պետական կյանքին ակտիվ մասնակցության՝ Հայաստանի Հանրապետության օրենսդրությամբ չարգելված ձևերով, Կուսակցության ծրագրի, նպատակների և խնդիրների իրագործումը:

1.3 Կուսակցությունը գործում է ժողովրդավարության, հրապարակայնության, թափանցիկության, հավասարության, նախաձեռնությունների ազատ դրսևորման անքակտելի սկզբունքներով:

1.4 Կուսակցությունն ունի իրավաբանական անձի կարգավիճակ, ունի ՀՀ Սահմանադրությամբ և օրենքներով նախատեսված իրավունքներ, ինչպես նաև կրում դրանցով սահմանված պատասխանատվություն և պարտականություններ:

1.5 Կուսակցությունը նպատակ ունի ժողովրդավարական, ազատ և արդար ընտրությունների միջոցով ապահովել իր ներկայացվածությունը պետական կառավարման, տեղական ինքնակառավարման մարմիններում և այդ ճանապարհով մասնակցելու պետական իշխանության, տեղական ինքնակառավարման մարմինների ձևավորմանը և պետական քաղաքականության մշակմանն ու իրականացմանը:

1.6 Կուսակցության անվանումն է`

հայերեն` Համահայկական ճակատ կուսակցություն (հապավումը` ՀՃԿ),

ռուսերեն` Партия Всеармянского фронта (հապավումը`ПВС).

անգլերեն` Pan-Armenian Front Party (հապավումը` PAFP):

1.7 Կուսակցությունն ունի դրոշ, խորհրդանշան, ձևաթուղթ, կլոր կնիք, բանկային հաշիվներ, այդ թվում` արտարժույթով:  
1.8 Կուսակցության դրոշը` սպիտակ, լայնության և երկարության չափերի 1:1.6 հարաբերակցությամբ, ոսկեգույն ծոպքերով պաստառ է, որի կենտրոնում պատկերված է ՀՃԿ խորհրդանշանը` 0,5 տրամագծով:

1.9 Կուսակցության խորհրդանշանը պատկերում է Հայոց աշխարհը, հայկական ավանդական հավերժանշանը, կուսակցության անվան հապավումը:

2.0 Կուսակցության իրավաբանական հասցեն է` Հայաստանի Հանրապետություն, ք. Երևան, Հովսեփ Էմինի փողոց, 104/1 տուն, հեռախոս +37455317777:

2. ԿՈՒՍԱԿՑՈՒԹՅԱՆ ՆՊԱՏԱԿՆԵՐՆ ՈՒ ԽՆԴԻՐՆԵՐԸ

2.1. Կուսակցության գործունեության նպատակներն են.

\*անկախ պետականության ամրապնդմանը, զարգացմանը և ազգային խնդիրների լուծմանը մասնակցելը,

\*քաղաքական համակարգի կայունացմանը, զարգացմանը և ամրապնդմանը նպաստելը,

\*քաղաքացիական հասարակության կառուցմանը և քաղաքացիական ինստիտուտների հզորացմանն ու ժողովրդավարացմանն օժանդակելը,

\*ինքնիշխան, ժողովրդավարական, սոցիալական, իրավական պետության կերտումը և ամրապնդումը,  
\*հասարակության ու պետության քաղաքական կյանքին մասնակցելը,

\*իշխանությունների կազմավորման գործընթացին և պետության կառավարմանը մասնակցելը,

\*Հայաստանի Հանրապետության անկախության ապահովման, զարգացման և կայունության համար անհրաժեշտ անվտանգային, հանրային, քաղաքական, իրավական, տնտեսական, ժողովրդագրական, միջազգային և տարածաշրջանային, կրթական, մշակութային պայմանների ապահովումը,

\*Հայաստանի Հանրապետության քաղաքացիների անվտանգության, բարեկեցության, ազատության, ինչպես նաև այլ իրավունքների իրացման համար անհրաժեշտ պայմաններ ստեղծելն ու դրանց ստեղծմանն աջակցելը,

\*օրենքի առաջ բոլորի հավասարության, կանանց և տղամարդկանց իրավահավասարության, ինչպես նաև իրավունքների պաշտպանության և պարտականությունների կատարման հանրահռչակ սկզբունքների ապահովումը:

2.2 Կուսակցության խնդիրներն են.

\*Հայաստանի Հանրապետության ներքին և արտաքին անվտանգության ապահովման համար անվտանգային համակարգերի զարգացումն ու ամրապնդումը,

\*Հայաստանի Հանրապետության շուրջ բարենպաստ տարածաշրջանային և միջազգային միջավայրի ապահովումը, միջազգային հարաբերությունների ընդլայնումն ու զարգացումը, խաղաղության հաստատումը,

\*կրթության և ստեղծարար գործունեության խթանումը և խրախուսումը,

\*արտաքին ներդրումների համար բարենպաստ պայմանների ստեղծումն ու տնտեսական զարգացման ապահովումը,

\*բնակչության թվի շարունակական աճի համար բարոյահոգեբանական, սոցիալ-տնտեսական, քաղաքական պայմանների ապահովումը:

3. ԿՈՒՍԱԿՑՈՒԹՅԱՆ ԻՐԱՎՈՒՆԱԿՈՒԹՅՈՒՆԸ, ԻՐԱՎՈՒՆՔՆԵՐԸ ԵՎ

ՊԱՐՏԱԿԱՆՈՒԹՅՈՒՆՆԵՐԸ

3.1 Կուսակցության իրավունակությունը ծագում է օրենքով սահմանված կարգով պետական գրանցման պահից և ձեռք է իրավաբանական անձի կարգավիճակ:

3.2 իրավաբանական անձի կարգավիճակ ստանալու պահից Կուսակցությունը ձեռք բերեում Հայաստանի Հանրապետության օրենսդրությամբ իրավաբանական անձի համար սահմանված բոլոր իրավունքները և կրում է Հայաստանի Հանրապետության օրենսդրությամբ նախատեսված պարտականություններ:

3.3 Կուսակցությունն իրավունք ունի.

1) օրենքով սահմանված կարգով մասնակցելու պետական և տեղական ինքնակառավարման մարմինների ընտրություններին, հանրաքվեների նախապատրաստմանն ու անցկացմանը, ինչպես նաև ընտրական գործընթացում հավասար և ոչ խտրական պայմաններով օգտվելու պետական և տեղական ինքնակառավարման մարմինների հիմնադրած զանգվածային լրատվության միջոցներից.

2) ազատորեն և առանց խոչնդոտների տարածել տեղեկատվություն իր գործունեության մասին, քարոզելու իր  նպատակներն ու գաղափարները,

3) կազմակերպելու և անցկացնելու խաղաղ, առանց զենքի հավաքներ,

4) այլ կուսակցությունների հետ ստեղծելու դաշինքներ (միավորումներ) առանց իրավաբանական անձ կազմավորելու,

5) միջազգային կապեր հաստատել այլ պետությունների կուսակցությունների, հասարակական միավորումների, միջազգային կազմակերպությունների հետ, անդամակցելու միջազգային միություններին,

6) կազմակերպելու հանրային միջոցառումներ,

7) կանոնադրային նպատակներին և ծրագրին համապատասխան, տնօրինելու իր գույքը և գործունեության արդյունքները,

8) գործունեության կազմակերպման ֆինանսավորման նպատակով Հայաստանի Հանրապետության տարածքում գործող ֆինանսավարկային կազմակերպություններից ստանալ վարկեր, ինչպես նաև ներդնել ավանդներ,

9) իրականացնել Կանոնադրական նպատակներից և խնդիրներից բխող այլ իրավասություններ։

3.4 Կուսակցությունն իրավունք ունի կատարելու այն, ինչն արգելված չէ օրենքով և չի խախտում այլոց իրավունքները և ազատությունները:

3.5. Կուսակցությունը Հայաստանի Հանրապետությունում հիմնում է տարածքային և կառուցվածքային ստորաբաժանումներ, ինչպես նաև այլ պետություններում կարող է ունենալ ներկայացուցչություններ:

3.6. Կուսակցության պարտականություններն են`

1) պահպանել Հայաստանի Հանրապետության Սահմանադրության և օրենքների պահանջները.

2) Հայաստանի Հանրապետության հրապարակային ծանուցումների պաշտոնական ինտերնետային կայքում՝ հttp://www.azdarar.am, յուրաքանչյուր տարի հրապարակել հաշվետվություն ֆինանսական միջոցների աղբյուրների, ծախսերի, ինչպես նաև գույքի վերաբերյալ:

3) ընտրություններին մասնակցելիս կուսակցությունների ընտրական ցուցակների գրանցման համար օրենքով սահմանված ժամկետի ավարտից հետո՝ հինգ օրվա ընթացքում, Կենտրոնական ընտրական հանձնաժողով ներկայացնել կուսակցության (կուսակցությունների դաշինքները` դրանցում ընդգրկված կուսակցությունների) գույքի և եկամուտների մասին հայտարարագիրը:

4. ԿՈՒՍԱԿՑՈՒԹՅԱՆ ԱՆԴԱՄԸ, ԱՆԴԱՄԱԿՑԵԼՈՒ ԵՎ ԱՆԴԱՄՈՒԹՅՈՒՆԸ

ԴԱԴԱՐԵՑՆԵԼՈՒ ՊԱՅՄԱՆՆԵՐՆ ՈՒ ԿԱՐԳԸ

4.1 Կուսակցության անդամ կարող է լինել 18 տարին լրացած Հայաստանի Հանրապետության յուրաքանչյուր քաղաքացի, ով ընդունում է կուսակցության ծրագիրն ու կանոնադրությունը և չի հանդիսանում մեկ այլ կուսակցության անդամ: Կուսակցությանն անդամակցությունը կամավոր է և անհատական:

Կուսակցության անդամ չեն կարող լինել օտարերկրյա քաղաքացիները, քաղաքացիություն չունեցող անձինք` բացառությամբ օրենքով նախատեսված դեպքերի, և այն անձինք, ովքեր «Կուսակցությունների մասին» Հայաստանի Հանրապետության օրենքի համաձայն` չեն կարող լինել որևէ կուսակցության անդամ:  
4.2 Կուսակցությանն անդամագրվում են անձնական դիմումի համաձայն: Դիմումը քննարկում և որոշում է կայացնում Վարչությունը՝ Կանոնադրությամբ և Վարչության որոշմամբ սահմանված կարգով: Վարչությունն իրավասու է դիմումի քննարկմանը հրավիրել դիմումատուին:

4.3 Կուսակցությանն անդամակցելու պայմաններն են`

1) բացակայում են կուսակցությանն անդամագրելու օրենքով նախատեսված արգելքները.

2) դիմումատուն ծանոթ է Կանոնադրության և Ծրագրի դրույթներին.

3) դիմումատուն չի հանդիսանում այլ կուսակցության անդամ.

4.4 Կուսակցության անդամը հաշվառվում է իր նախընտրած տարածքային ստորաբաժանումներից (այսուհետ` Տարածքային կազմակերպություն) որևէ մեկում:

4.5 Կուսակցությանն անդամակցությունը դադարեցվում է.

1) օրենքով նախատեսված դեպքերում.

2) Կուսակցության անդամի գրավոր դիմումի հիման վրա.

3) Կուսակցությունից հեռացվելու դեպքում.

4) Կուսակցության լուծարման դեպքում.

5) անձի մահվան դեպքում:

4.6 Կուսակցության անդամը մուծում է անդամավճար (չափը կամավոր է):

4.7 Կուսակցության անդամն իրավունք ունի`

1) ընտրելու և ընտրվելու կուսակցության տարածքային և Կուսակցության ոլորտային կառուցվածքային ստորաբաժանումների, վերահսկողություն իրականացնող, ինչպես նաև ներկայացուցչական և ղեկավար մարմիններում,

2) տեղեկատվություն ստանալ կուսակցության ու նրա ղեկավար մարմինների գործունեության վերաբերյալ, վերահսկողություն իրականացնել նրանց գործունեության նկատմամբ,

3) կուսակցության ղեկավար մարմինների քննարկմանը ներկայացնել հասարակական-քաղաքական կյանքի տարբեր հարցերի վերաբերյալ նախաձեռնություններ և առաջարկություններ,

4) մասնակցել այն ժողովին կամ նիստին, որտեղ քննարկվում է նրա անձնական հարցը կամ առաջարկությունը, արտահայտել իր կարծիքը քննարկվող հարցերի վերաբերյալ,

5) դուրս գալ կուսակցության շարքերից` իր դիմումի համաձայն,

6) բողոքարկել կուսակցության սկզբնական, շրջանային և տարածքային մարմինների որոշումներն ու գործողությունները կուսակցության վերադաս մարմիններում,

7) կասեցնել և վերականգնել իր անդամակցությունը կուսակցությանը,

8) օգտվել օրենքով և սույն կանոնադրությամբ նախատեսված այլ իրավունքներից:

4.8 Կուսակցության անդամը պարտավոր է`

1) գործել Կանոնադրության և Ծրագրի շրջանակներում, չիրականացնել Կանոնադրությանն ու Ծրագրին հակասող գործողություններ.

2) Վարչության որոշմամբ սահմանած կարգով, չափով և ժամկետներում կատարել վճարումներ (անդամավճար).

3) քննարկումների ընթացքում ցուցաբերել հարգալից վերաբերմունք քննարկման այլ մասնակիցների նկատմամբ, հարգել ուրիշների՝ կարծիք հայտնելու իրավունքը.

4) կատարել կուսակցության համագումարի, վերադաս մարմինների որոշումները և ծրագրային դրույթները

5) կատարել Կանոնադրությամբ նախատեսված այլ պարտականություններ:

5. ԿՈՒՍԱԿՑՈՒԹՅԱՆ ԿԱՌՈՒՑՎԱԾՔԸ

5.1 Կուսակցությունն իր գործունեությունն կազմակերպում և իրականացնում է իր մարմինների միջոցով: Կուսակցության մարմիններն են`

1) Համաժողովը,

2) Վարչությունը,

3) Կուսակցության քաղաքական ժողովը (այսուհետ՝ Քաղաքական ժողով),

4) Կուսակցության վերահսկող հանձնաժողովը (այսուհետ` Վերահսկող հանձնաժողով).

5) Տարածքային կազմակերպությունները:

6. ՀԱՄԱԺՈՂՈՎԸ ԵՎ ՀԱՄԱԺՈՂՈՎԻՆ ՄԱՍՆԱԿՑՈՂ ՊԱՏՎԻՐԱԿՆԵՐԻ ԸՆՏՐՈՒԹՅԱՆ ԿԱՐԳԸ

6.1 Կուսակցության բարձրագույն ղեկավար մարմինը Համաժողովն է, որի բացառիկ իրավասություններն են`

1) Կանոնադրության հաստատումը և Ծրագրի ընդունումը, դրանցում փոփոխություններ և լրացումներ կատարելը,

2) Վարչության և Վերահսկող հանձնաժողովի կազմավորումը, այն է` անդամների թվի սահմանումը և ընտրությունը, կազմալուծումը.

3) Վարչության նախագահի ընտրությունը և լիազորությունների դադարեցումը,

4) Կուսակցության վերակազմակերպման և լուծարման մասին որոշման ընդունումը,

5) Վարչության և Վերահսկող հանձնաժողովի հաշվետվությունների հաստատումը,

6) Ազգային ժողովի հերթական ընտրություններում կուսակցության ընտրական ցուցակում թեկնածուների՝ առնվազն առաջին երեք տասնյակի հաստատումը, իսկ դաշինքով ընտրություններին մասնակցելու դեպքում՝ կուսակցությունների դաշինքի ընտրական ցուցակում թեկնածուների՝ առնվազն երեք տասնյակի հաստատումը։ Հաստատման ընթացակարգը Վարչության առաջարկով որոշում է Համաժողովը,

7) Օրենքով և Կանոնադրությամբ Համաժողովին վերապահված այլ լիազորությունների իրականացումը:

6.2 Կուսակցության Համաժողովն իրավասու է քննարկել իր որոշմամբ սահմանված ցանկացած հարց, որի վերաբերյալ որոշում կայացնելու իրավունքն օրենքով կամ Կանոնադրությամբ վերապահված չէ այլ մարմնի։

6.3 Կուսակցության Համաժողովին մասնակցելու իրավունք ունեն Կուսակցության բոլոր անդամները, ինչպես նաև նրա անդամներից ընտրված պատվիրակները։

Համաժողովին մասնակցող պատվիրակները (այսուհետ` Պատվիրակ) ընտրվում են`

1) Տարածքային կազմակերպության ընդհանուր ժողովի (այսուհետ` Ընդհանուր ժողով) կողմից` Վարչության սահմանած կարգով և համամասնությամբ,

2) Վարչության որոշմամբ:

6.4 Պատվիրակ կարող է ընտրվել բացառապես Կուսակցության անդամը: Պատվիրակների ցուցակը հաստատում է Վարչությունը:

6.5 Համաժողովը կարող է լինել հերթական կամ արտահերթ:

6.6 Հերթական Համաժողովը հրավիրվում է երեք տարին մեկ անգամ՝ Վարչության որոշմամբ սահմանված ժամկետում և օրակարգով:

6.7 Համաժողովի օրակարգի նախագծի, օրվա, ժամի և վայրի մասին ծանուցումը հրապարակվում է Կուսակցության պաշտոնական ինտերնետային էջում՝ ոչ ուշ, քան Համաժողովի անցկացման օրվանից 20 օր առաջ, եթե օրակարգով նախատեսվում են ընտրություններ, կամ 10 օր առաջ՝ այլ հարցերով: Սույն կետում նշված ծանուցումն ուղարկվում է Կուսակցության անդամի էլեկտրոնային հասցեին:

6.8 Կուսակցության արտահերթ Համաժողով կարող է գումարվել Վարչության կողմից կամ Կուսակցության անդամների առնվազն մեկ երրորդի, ինչպես նաև Խորհուրդների առնվազն կեսի նախաձեռնությամբ, որը ներկայացվում է Վարչության նախագահին:

Կուսակցության անդամների առնվազն մեկ երրորդի, ինչպես նաև Խորհուրդների առնվազն կեսի՝ արտահերթ Համաժողով հրավիրելու պահանջում նշվում են օրակարգի հարցերը և դրանց քննարկման անհրաժեշտության հիմնավորումը:

Վարչության նախագահը, ստանալով Կուսակցության անդամների առնվազն մեկ երրորդի, կամ Խորհուրդների առնվազն կեսի՝ արտահերթ Համաժողով հրավիրելու պահանջը, անհապաղ, բայց ոչ ուշ, քան 3-օրյա ժամկետում, գումարում է Վարչության արտահերթ նիստ:

Վարչությունը Կուսակցության անդամների առնվազն մեկ երրորդի, կամ Խորհուրդների առնվազն կեսի՝ արտահերթ Համաժողով հրավիրելու պահանջի առկայության դեպքում պարտավոր է 7 օրվա ընթացքում հրավիրել Համաժողով` պահանջում նշված օրակարգով:

6.9 Կուսակցության Համաժողովն իրավազոր է, եթե Համաժողովին ներկա է կուսակցության անդամների ընդհանուր թվի առնվազն կեսը, իսկ Համաժողովին պատվիրակների մասնակցության դեպքում՝ պատվիրակների ընդհանուր թվի առնվազն կեսը։

6.10 Համաժողովը նախագահում է Վարչության կողմից որոշված Վարչության անդամը: Համաժողովը նիստն արձանագրելու համար ընտրում է քարտուղար, իսկ ձայների հաշվարկի համար` Համաժողովի ժամանակավոր հաշվիչ հանձնաժողով (այսուհետ` Ժամանակավոր հաշվիչ հանձնաժողով): Ժամակավոր հաշվիչ հանձնաժողովն իր կազմից ընտրում է նախագահ և քարտուղար:

6.11 Կուսակցության Համաժողովի որոշումները, բացառությամբ սույն օրենքով նախատեսված դեպքերի, ընդունվում են Համաժողովում ձայնի իրավունք ունեցող ներկաների ձայների մեծամասնությամբ։

6.12 Կուսակցության կանոնադրությունում և ծրագրում փոփոխություններ և լրացումներ կատարելու, ղեկավար և վերահսկողություն իրականացնող մարմինների ընտրության, մշտապես գործող ղեկավար մարմնի ղեկավարի ընտրության, կուսակցության վերակազմակերպման և լուծարման մասին որոշումներն ընդունվում են Համաժողովում ձայնի իրավունք ունեցող մասնակիցների ընդհանուր թվի ձայների մեծամասնությամբ։

6.13 Համաժողովի որոշումներն ընդունվում են բաց քվեարկությամբ, բացառությամբ Վարչության անդամների և Վերահսկող հանձնաժողովի անդամների ընտրության: Վերջիններս ընտրվում են գաղտնի-վարկանիշային քվեարկությամբ:

6.14 Համաժողովի նիստերը բաց են, եթե Վարչությունը փակ նիստ անցկացնելու որոշում չի ընդունել:

6.15 Վարչության կողմից սահմանվում է Ազգային ժողովի ընտրություններին և համամասնական ընտրակարգով ընտրվող համայնքների ավագանիների ընտրություններին մասնակցող կուսակցությունների ընտրական ցուցակների ձևավորման կարգը: Ընտրական ցուցակների ձևավորման կարգը պետք է արտացոլի «Հայաստանի Հանրապետության ընտրական օրենսգիրք» սահմանադրական օրենքով ընտրական ցուցակներին ներկայացվող պահանջները։ Ընտրական ցուցակների ձևավորման ժամանակ հաշվի են առնվում կուսակցությունների անդամների, ինչպես նաև տարածքային կազմակերպությունների ներկայացրած առաջարկությունները:

6.16 Համաժողովի որոշումներն ուժի մեջ են մտնում ընդունման պահից:

6.17 Վարչության և Վերահսկող հանձնաժողովի անդամների ընտրության արդյունքները հրապարակում է Ժամանակավոր հաշվիչ հանձնաժողովի նախագահը, իսկ սույն կետով չնախատեսված քվեարկությունների արդյունքները հրապարակում է Համաժողովի նախագահողը:

6.18 Համաժողովի որոշումները տեղադրվում են Կուսակցության պաշտոնական ինտերնետային էջում:

6.19 Համաժողովի նիստերի արձանագրությունները պահպանվում են Կուսակցությունում:

7. ՎԱՐՉՈՒԹՅՈՒՆԸ

7.1 Վարչությունը Կուսակցության մշտական գործող ղեկավար մարմինն է, որը Կուսակցության անունից իրականացնում է նրա` որպես իրավաբանական անձի լիազորությունները և Կուսակցության ընդհանուր ղեկավարումը:

7.2 Վարչության անդամներն ընտրվում են Համաժողովի կողմից փակ, գաղտնի քվեարկությամբ՝ երեք տարի ժամկետով:

7.3 Եթե Վարչության լիազորությունների ժամկետները լրացել են, սակայն նոր Վարչություն չի ընտրվել, ապա Վարչության անդամները շարունակում են իրենց պարտականությունների կատարումը մինչև նոր Վարչության ընտրվելը:

7.4 Վարչության անդամը չի կարող լինել Վերահսկող հանձնաժողովի կամ Խորհրդի անդամ կամ Տարածքային կազմակերպության վերահսկող:

7.5 Վարչությունն իրականացնում է

-Կուսակցության ընդհանուր ղեկավարումը,

-հաստատում է Կուսակցության տարեկան բյուջեն,

-հաստատված տարեկան բյուջեի հիման վրա հաստատում է Կուսակցության ծախսերի նախահաշիվը,

-Կուսակցության անունից կնքում է քաղաքացիաիրավական գործարքներ,

-իր կազմից ընտրում և Համաժողովի քվեարկությանն է ներկայացնում Վարչության նախագահի թեկնածուին,

-Վարչության նախագահի առաջարկությամբ նշանակում է Վարչության նախագահի երկու տեղակալներին,

-սահմանում է անդամավճարի չափը, վճարման կարգը և ժամկետները,

-որոշում է կայացնում հերթական և արտահերթ Համաժողով հրավիրելու մասին և հաստատում է Համաժողովի օրակարգի նախագիծը,

-որոշում է Կուսակցության աշխատակազմի հաստիքացուցակը և դրույքաչափերը,

-որոշում է ընդունում Տարածքային կազմակերպություններ ստեղծելու և լուծարելու մասին,

-սահմանում է Խորհրդի անդամների թիվը,

-որոշում է ընդունում Կուսակցությանն անդամակցելու, Կուսակցության անդամակցությունը դադարեցնելու և Կուսակցության անդամի նկատմամբ կարգապահական պատասխանատվության այլ միջոցներ կիրառելու մասին, սահմանում է Կուսակցության անդամին կարգապահական պատասխանատվության ենթարկելու կարգը,

-ընդունում է որոշումներ Կուսակցության գործունեությանն առնչվող այլ հարցերի վերաբերյալ, բացառությամբ նրանց, որոնք Համաժողովի կամ այլ մարմինների բացառիկ իրավասությունն են,

-Կուսակցության անունից հանդես է գալիս հայտարարություններով,

-որոշում է կայացնում Խորհրդի նախագահի թեկնածուի հաստատման կամ մերժման կամ լիազորությունների դադարեցման վերաբերյալ,

-հաստատում է տեղական ինքնակառավարման մարմինների ընտրություններում Կուսակցության թեկնածուներին և ավագանու ընտրություններում Կուսակցության ընտրական ցուցակները,

-հաստատում է Ազգային ժողովի հերթական ընտրություններում կուսակցության և կուսակցությունների դաշինքի ընտրական ցուցակները թեկնածուների այն մասով, որոնց հաստատումը սույն կանոնադրությամբ վերապահված չէ Համաժողովին, ինչպես նաև արտահերթ ընտրություններում՝ կուսակցության և կուսակցությունների դաշինքի ընտրական ցուցակները,

-փոփոխություններ է կատարում Համաժողովի կողմից Ազգային ժողովի ընտրությունների համար հաստատված ընտրական ցուցակներում, եթե Համաժողովի կողմից հաստատվելուց հետո կուսակցության կամ կուսակցությունների դաշինքի ընտրական ցուցակում փոփոխություն կատարելու անհրաժեշտությունն առաջացել է կուսակցության կամքից անկախ պատճառներով,

-որոշում է կայացնում կուսակցության լուծարման մասին, եթե Համաժողովն իրավազոր չի եղել,

-հաստատում է Համաժողովի Պատվիրակների ցուցակը,

-հաստատում է Վերահսկողի թեկնածուներին,

-սահմանում է Վարչության անդամի և Վերահսկող հանձնաժողովի անդամի թեկնածուների առաջադրման և գրանցման կարգը,

-իրականացնում է օրենքով և Կանոնադրությամբ իրեն վերապահված այլ իրավասություններ:

7.6 Վարչության հերթական նիստը գումարվում է Վարչության սահմանած օրերին և ժամերին՝ Վարչության նախագահի սահմանած օրակարգով: Վարչության հերթական նիստերի անցկացման ժամանակացույցի փոփոխության դեպքում Վարչության անդամները պատշաճ ծանուցվում:

7.7 Վարչության նիստն իրավազոր է, եթե հրավիրվել է Կանոնադրությամբ սահմանված կարգով, և նիստին մասնակցում է Վարչության անդամների ընդհանուր թվի առնվազն կեսը:

7.8 Վարչության արտահերթ նիստերը կարող են հրավիրվել Վարչության նախագահի կամ Վարչության անդամների առնվազն 1/5-ի պահանջով: Վարչության անդամներն իրենց պահանջը ներկայացնում են Վարչության նախագահին: Վարչության արտահերթ նիստ հրավիրելու պահանջում նշվում են օրակարգի հարցերը և դրանց քննարկման անհրաժեշտության հիմնավորումը: Վարչության նախագահը, ստանալով սույն կետով նախատեսված Վարչության արտահերթ նիստ հրավիրելու պահանջը, պարտավոր է անհապաղ, բայց ոչ ուշ, քան 3 օրվա ընթացքում հրավիրել Վարչության նիստ` պահանջում նշված օրակարգով: Վարչության անդամը ողջամիտ ժամկետում պատշաճ ծանուցվում է արտահերթ նիստի օրակարգի, տեղի, օրվա ու ժամի մասին:

7.9 Վարչության որոշումներն ընդունվում են Վարչության նիստին մասնակցող Վարչության անդամների ձայների մեծամասնությամբ։ Ձայների հավասարության դեպքում Վարչության նախագահի ձայնը վճռորոշ է:

7.10 Վարչության որոշումներն ընդունվում են բաց քվեարկությամբ, բացառությամբ Վարչության նախագահի թեկնածուի ընտրության: Վերջինս ընտրվում է գաղտնի քվեարկությամբ:

7.11 Վարչության նիստերը դռնփակ են, եթե Վարչությունը դռնբաց նիստ անցկացնելու որոշում չի ընդունել: Վարչության նիստերին կարող են ներկա գտնվել Վարչության հրավիրած և Կանոնադրությամբ նախատեսված անձինք:

7.12 Վարչության որոշումներն ուժի մեջ են մտնում դրանց հրապարակման հաջորդ օրը, եթե այլ ժամկետ չի նախատեսվում Վարչության որոշմամբ:

7.13 Վարչության նիստերն արձանագրվում են: Արձանագրությունը ստորագրում է Վարչության նախագահը:

7.14 Վարչության որոշումների հրապարակման, պահպանման և գրանցման կարգը սահմանում է Վարչությունը:

7.15 Նորընտիր Վարչության առաջին նիստը գումարվում է ընտրվելուց անմիջապես հետո՝ մինչև Համաժողովի ավարտը: Վարչության առաջին նիստը վարում է տարիքով ավագ անդամը, որի ժամանակ Վարչության անդամների կազմից ընտրվում է Վարչության նախագահի թեկնածուն և ներկայացվում Համաժողովի հաստատմանը:

7.16 Վարչության նախագահն ընտրվում է Համաժողովի կողմից՝ 3 տարի ժամկետով, Համաժողովի սահմանած կարգով:

7.17 Եթե Վարչության նախագահի պաշտոնավարման ժամկետը լրացել է, բայց Վարչության նոր նախագահը դեռ չի ընտրվել, ապա գործող Վարչության նախագահը շարունակում է իր պարտականությունների կատարումը՝ մինչև Վարչության նոր նախագահի ընտրվելը:

7.18 Վարչության նախագահը`

1) ներկայացնում է Կուսակցությունը,

2) հրավիրում և վարում է Վարչության նիստերը.

3) գործում է առանց լիազորագրի և տալիս է լիազորագիր,

4) Վարչության պատվիրակմամբ կնքում է քաղաքացիաիրավական գործարքներ,

5) բանկում բացում է Կուսակցության հաշվարկային հաշիվ,

6) ընդունում է որոշում Կուսակցության բնականոն գործունեությունն ապահովելուն առնչվող հարցերի վերաբերյալ,

7) նշանակում և ազատում է Կուսակցության աշխատակազմի աշխատողներին,

8) սահմանում է Կուսակցության աշխատակազմի աշխատողների ծառայողական պարտականությունների շրջանակը,

9) Կանոնադրությամբ նախատեսված կարգով տնօրինում է Կուսակցության գույքը, այդ թվում` ֆինանսական միջոցները,

10) կազմում է և Վարչության հաստատմանն է ներկայացնում Կուսակցության տարեկան բյուջեն և ֆինանսական հաշվետվությունը,

11) Վարչության հաստատմանն է ներկայացնում Կուսակցության աշխատակազմի հաստիքացուցակը.

12) իրականացնում է Օրենքով և Կանոնադրությամբ սահմանված, ինչպես նաև Կուսակցության մյուս մարմինների իրավասությանը չվերապահված այլ լիազորություններ: Վարչության նախագահի բացակայության ընթացքում նրա հանձնարարությամբ Վարչության նախագահի պարտականությունները կատարում է տեղակալը:

7.19 Վարչության անդամները պարտավոր են մասնակցել Վարչության նիստերին և իրենց պարտականությունները կատարում են առանց վարձատրության:

7.20 Վարչության անդամի լիազորությունները դադարում են՝

1) մահվան,

2) հրաժարականի.

3) Կուսակցությունն անդամակցությունը դադարեցվելու,

4) երեք ամիս անընդմեջ Վարչության նիստերից անհարգելի պատճառով բացակայելու դեպքերում:

8. ՎԵՐԱՀՍԿՈՂ ՀԱՆՁՆԱԺՈՂՈՎԸ

8.1 Վերահսկող հանձնաժողովը Կուսակցության նյութական ու ֆինանսական միջոցների ծախսման նկատմամբ վերահսկողություն իրականացնող, ինչպես նաև Կուսակցության մարմինների անհատական որոշումների դեմ բողոքները քննող և լուծող մարմին է, որի անդամներն ընտրվում են Համաժողովի կողմից երեք տարի ժամկետով:

8.2 Վերահսկող հանձնաժողովի անդամի լիազորությունների վաղաժամկետ դադարման դեպքում Վերահսկող հանձնաժողովի կազմը չի համալրվում:

8.3 Եթե Վերահսկող հանձնաժողովի անդամների լիազորությունների ժամկետները լրացել են, սակայն Վերահսկող հանձնաժողովի նոր անդամներ դեռ չեն ընտրվել, ապա Վերահսկող հանձնաժողովի անդամները շարունակում են իրենց պարտականությունների կատարումը մինչև Վերահսկող հանձնաժողովի նոր անդամների ընտրվելը:

8.4 Վերահսկող հանձնաժողովի անդամը չի կարող լինել Վարչության կամ Խորհրդի անդամ։

8.5 Վերահսկող հանձնաժողովը՝

1) քննարկում է Կուսակցության անդամին հեռացնելու մասին Վարչության որոշման դեմ ներկայացված բողոքը և կայացնում վերջնական որոշում,

2) Կուսակցությունում անցկացնում է ստուգումներ, տալիս է եզրակացություն Կուսակցության գործունեության, ֆինանսական միջոցների ու գույքի օգտագործման (տնօրինման) հաշվետվության վերաբերյալ,

3) քննարկում և որոշում է Վարչության անդամի՝ նիստերից բացակայությունների հարգելի կամ անհարգելի լինելը,

4) հաշվետվություն է ներկայացնում Համաժողովին,

5) Վարչության նախագահից և անդամներից, Կուսակցության ցանկացած անդամից ու աշխատողից պահանջում է հնգօրյա ժամկետում իրեն ներկայացնել Կուսակցության գործունեությանն առնչվող ցանկացած տեղեկություն,

6) իրականացնում է օրենքով և Կանոնադրությամբ իրեն վերապահված այլ լիազորություններ:

8.6 Վերահսկող հանձնաժողովն իր կազմից ընտրում է նախագահ, ով համակարգում է Վերահսկող հանձնաժողովի աշխատանքները:

8.7 Վերահսկող հանձնաժողովի նիստերը հրավիրվում են Վերահսկող հանձնաժողովի նախագահի սահմանած օրակարգով, ըստ անհրաժեշտության, բայց ոչ պակաս, քան ամիսը մեկ անգամ, որի մասին Վերահսկող հանձնաժողովի անդամները ողջամիտ ժամկետում պատշաճ ծանուցվում են:

8.8 Վերահսկող հանձնաժողովի արտահերթ նիստերը կարող են հրավիրվել Վերահսկող հանձնաժողովի անդամների առնվազն 1/5-ի պահանջով, որը ներկայացվում է Վերահսկող հանձնաժողովի նախագահին: Վերահսկող հանձնաժողովի արտահերթ նիստ հրավիրելու պահանջում նշվում են օրակարգի հարցերը և դրանց քննարկման անհրաժեշտության հիմնավորումը: Վերահսկող հանձնաժողովի նախագահը, ստանալով սույն կետով նախատեսված Վերահսկող հանձնաժողովի արտահերթ նիստ հրավիրելու պահանջը, պարտավոր է 3 օրվա ընթացքում հրավիրել Վերահսկող հանձնաժողովի նիստ` պահանջում նշված օրակարգով:

8.9 Վերահսկող հանձնաժողովի նիստն իրավազոր է, եթե հրավիրվել է Կանոնադրությամբ սահմանված կարգով, և նիստին մասնակցում է Վերահսկող հանձնաժողովի անդամների ընդհանուր թվի կեսից ավելին:

8.10 Վերահսկող հանձնաժողովը որոշումներն ընդունվում են նիստին մասնակցող հանձնաժողովի անդամների ձայների մեծամասնությամբ:

8.11 Վերահսկող հանձնաժողովի նիստերին կարող են ներկա գտնվել Վերահսկող հանձնաժողովի կողմից հրավիրված և Կանոնադրությամբ նախատեսված անձինք:

8.12 Վերահսկող հանձնաժողովի որոշումներն ուժի մեջ են մտնում դրանց հրապարակման հաջորդ օրը: Վերահսկող հանձնաժողովի որոշումների հրապարակման, պահպանման և գրանցման կարգը սահմանվում է Վերահսկող հանձնաժողովի հաստատած ընթացակարգով:

8.13 Վերահսկող հանձնաժողովի նիստերն արձանագրվում են: Արձանագրությունները ստորագրում է Վերահսկող հանձնաժողովի նախագահը:

8.14 Վերահսկող հանձնաժողովի անդամները կարող են խորհրդակցական ձայնի իրավունքով մասնակցել Վարչության և Խորհուրդների նիստերին։

8.15 Վերահսկող հանձնաժողովի անդամի լիազորությունները դադարում են`

1) մահվան,

2) հրաժարականի,

3) Կուսակցությանն անդամակցությունը դադարեցվելու դեպքերում:

9. ՏԱՐԱԾՔԱՅԻՆ ԿԱԶՄԱԿԵՐՊՈՒԹՅԱՆ ՍՏԵՂԾՄԱՆ ԵՎ

ԳՈՐԾՈՒՆԵՈՒԹՅԱՆ ԴԱԴԱՐԵՑՄԱՆ ԿԱՐԳԸ

9.1 Տարածքային կազմակերպությունները ստեղծվում և դրանց գործունեությունը դադարեցվում է Վարչության որոշմամբ: Տարածքային կազմակերպության սահմանները (համայնք, բնակավայր, վարչական շրջան) սահմանում է Վարչությունը։

9.2 Տարածքային կազմակերպությունների մարմիններն են`

1) Ընդհանուր ժողովը.

2) Տարածքային կազմակերպության նախաձեռնող խումբը (այսուհետ՝ Տարածքային նախաձեռնող խումբ).

3) Խորհուրդը.

4) Վերահսկողը:

10. ՏԱՐԱԾՔԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ՂԵԿԱՎԱՐ ԵՎ ՎԵՐԱՀՍԿՈՂՈՒԹՅՈՒՆ ԻՐԱԿԱՆԱՑՆՈՂ ՄԱՐՄԻՆՆԵՐԻ ՁԵՎԱՎՈՐՄԱՆ ԵՎ ԼՈՒԾԱՐՄԱՆ ԿԱՐԳԸ, ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ

10.1 Տարածքային կազմակերպության բարձրագույն մարմինն Ընդհանուր ժողովն է, որի բացառիկ իրավասություններն են`

1) Խորհրդի անդամների ընտրությունը՝ Վարչության հաստատած կարգի համաձայն.

2) Խորհրդի նախագահի տարեկան հաշվետվության հաստատումը` Խորհրդի գործունեության մասին,

3) Վերահսկողի ընտրությունը՝ Վարչության հաստատած թեկնածուների ցանկից,

4) օրենքով և Կանոնադրությամբ իրեն վերապահված այլ իրավասությունների իրականացումը:

10.2 Հերթական Ընդհանուր ժողովը հրավիրվում է Խորհրդի որոշմամբ սահմանված օրակարգով: Հերթական Ընդհանուր ժողովը գումարվում է երկու տարին մեկ անգամ:

10.3 Ընդհանուր ժողովի օրակարգի նախագծի, օրվա, ժամի և տեղի մասին ողջամիտ ժամկետում պատշաճ ծանուցվում են Տարածքային կազմակերպությունում հաշվառված Կուսակցության անդամները` Ընդհանուր ժողովի անցկացման օրվանից 10 օր առաջ, եթե օրակարգով նախատեսվում են ընտրություններ, կամ 5 օր առաջ` այլ հարցերով:

10.4 Տարածքային կազմակերպության արտահերթ Ընդհանուր ժողով կարող է գումարվել Վարչության կամ Խորհրդի անդամների առնվազն 1/5-ի պահանջով, որը ներկայացվում է Խորհրդի նախագահին: Արտահերթ Ընդհանուր ժողով հրավիրելու պահանջում նշվում են օրակարգի հարցերը և դրանց քննարկման անհրաժեշտության հիմնավորումը: Խորհրդի նախագահը, ստանալով սույն կետով նախատեսված արտահերթ Ընդհանուր ժողով հրավիրելու պահանջը, անհապաղ, բայց ոչ ուշ, քան 3 օրվա ընթացքում գումարում է Խորհրդի արտահերթ նիստ: Խորհուրդը սույն կետում նշված հիմքի առկայության դեպքում պարտավոր է 7 օրվա ընթացքում հրավիրել (հրավիրելու մասին որոշում կայացնել) Ընդհանուր ժողով` պահանջում նշված օրակարգով:

10.5 Ընդհանուր ժողովն իրավազոր է, եթե հրավիրվել է Կանոնադրությամբ սահմանված կարգով, և ներկա է Տարածքային կազմակերպությունում հաշվառված Կուսակցության անդամների ընդհանուր թվի առնվազն կեսը:

10.6 Ընդհանուր ժողովի որոշումներն ընդունվում են Ընդհանուր ժողովին ներկա Տարածքային կազմակերպությունում հաշվառված Կուսակցության անդամների ձայների մեծամասնությամբ:

10.7 Ընդհանուր ժողովի որոշումներն ընդունվում են բաց քվեարկությամբ, բացառությամբ Խորհրդի անդամների և Վերահսկողի ընտրության: Վերջիններս ընտրվում են գաղտնի քվեարկությամբ:

10.8 Ընդհանուր ժողովի նիստերը դռնփակ են, եթե դռնբաց նիստ անցկացնելու որոշում Խորհուրդը չի ընդունել:

10.9 Ընդհանուր ժողովի որոշումներն ուժի մեջ են մտնում հրապարակման պահից:

10.10 Ընդհանուր ժողովի արձանագրությունները պահպանվում են Տարածքային խորհրդում` անժամկետ:

10.11 Խորհուրդը Տարածքային կազմակերպության մշտապես գործող ղեկավար մարմինն է, որը Տարածքային կազմակերպության անունից իրականացնում է նրա լիազորությունները և Տարածքային կազմակերպության ընդհանուր ղեկավարումը:

10.12 Խորհուրդն ընտրվում է Ընդհանուր ժողովի կողմից ՝ երկու տարի ժամկետով:

10.13 Եթե Խորհրդի անդամների լիազորությունների ժամկետները լրացել են, սակայն Խորհրդի նոր անդամներ դեռ չեն ընտրվել, ապա Խորհրդի անդամները շարունակում են իրենց պարտականությունների կատարումը մինչև Խորհրդի նոր անդամների ընտրվելը:

10.14 Խորհրդի անդամը չի կարող լինել Վարչության կամ Վերահսկող հանձնաժողովի անդամ կամ Վերահսկող:

10.15 Խորհրդի անդամի լիազորությունների վաղաժամկետ դադարման դեպքում Խորհրդի կազմը չի համալրվում:

10.16 Խորհուրդը`

1) իրականացնում է Տարածքային կազմակերպության ընդհանուր ղեկավարումը,

2) իր կազմից ընտրում է Տարածքային կազմակերպության խորհրդի նախագահի թեկնածու և ներկայացնում Վարչության հաստատմանը,

3) Վարչության որոշմամբ սահմանված կարգով և դեպքերում Վարչության հաստատմանն է ներկայացնում Կուսակցությանն անդամակցության դիմումները,

4) ընդունում է որոշումներ Տարածքային կազմակերպությանը վերաբերող ցանկացած հարցի կապակցությամբ, բացառությամբ այն հարցերի, որոնք Կանոնադրությամբ վերապահված են Ընդհանուր ժողովի և Վարչության բացառիկ իրավասությանը,

5) Վարչությանն առաջարկում է տեղական ինքնակառավարման մարմինների ընտրություններում Կուսակցության կողմից առաջադրվող կամ պաշտպանվող թեկնածուների և ավագանու ընտրություններում Կուսակցության ընտրական ցուցակները,

6) Վարչությանն է ներկայացնում Խորհրդի նախագահի պաշտոնանկության հարցը,

7) իրականացնում է օրենքով և Կանոնադրությամբ իրեն վերապահված այլ իրավասություններ:

10.17 Խորհրդի նիստերը հրավիրվում են Խորհրդի նախագահի սահմանած օրակարգով, ըստ անհրաժեշտության, բայց ոչ պակաս, քան ամիսը մեկ անգամ:

10.18 Խորհրդի անդամները նիստի օրակարգի, տեղի, օրվա ու ժամի մասին պատշաճ ծանուցվում են ողջամիտ ժամկետում:

10.19 Խորհրդի արտահերթ նիստերը կարող են հրավիրվել Խորհրդի անդամների առնվազն 1/5-ի կամ Վարչության պահանջով: Վարչությունը կամ Խորհրդի անդամներն իրենց պահանջը ներկայացնում են Խորհրդի նախագահին: Արտահերթ Խորհրդի նիստ հրավիրելու պահանջում նշվում են օրակարգի հարցերը և դրանց քննարկման անհրաժեշտության հիմնավորումը: Խորհրդի նախագահը, ստանալով սույն կետով նախատեսված արտահերթ Խորհրդի նիստ հրավիրելու պահանջը, պարտավոր է անհապաղ, բայց ոչ ուշ, քան 3 օրվա ընթացքում հրավիրել Խորհրդի նիստ` պահանջում նշված օրակարգով:

10.20 Խորհրդի նիստն իրավազոր է, եթե հրավիրվել է Կանոնադրությամբ սահմանված կարգով, և նիստին մասնակցում է Խորհրդի անդամների ընդհանուր թվի առնվազն կեսը:

10.21 Խորհուրդը որոշումներն ընդունում է Խորհրդի անդամների ընդհանուր թվի ձայների պարզ մեծամասնությամբ։

10.22 Խորհրդի նիստի ժամանակ որոշումներն ընդունվում են բաց քվեարկությամբ, բացառությամբ Խորհրդի նախագահի ընտրության: Վերջինս ընտրվում է գաղտնի քվեարկությամբ:

10.23 Խորհրդի նիստերը բաց են, եթե Խորհուրդը փակ նիստ անցկացնելու որոշում չի ընդունել:

10.24 Խորհրդի նիստի արդյունքներն արտացոլվում են արձանագրության մեջ, որը ստորագրվում է Խորհրդի նախագահի կողմից:

10.25 Խորհրդի որոշումների հրապարակման, պահպանման և գրանցման կարգը սահմանվում է Խորհրդի կողմից:

10.26 Խորհրդի նախագահը ընտրվում է 2 տարի ժամկետով՝

1) ղեկավարում է Խորհրդի գործունեությունը,

2) հրավիրում և վարում է Խորհրդի նիստերը,

3) ներկայացնում է Տարածքային կազմակերպությունը,

4) իրականացնում է Տարածքային կազմակերպության անդամների հաշվառումը.

5) երեք ամիսը մեկ անգամ Վարչությանը և Խորհրդին գրավոր տեղեկություններ է հաղորդում Տարածքային կազմակերպությունում հաշվառված Կուսակցության անդամների անդամավճարների գանձման և գույքի օգտագործման վերաբերյալ,

6) հրավիրում և վարում է տարածքային նախաձեռնող խմբի նիստերը,

7) իրականացնում է օրենքով և Կանոնադրությամբ իրեն վերապահված այլ իրավասություններ:

10.27 Տարածքային կազմակերպությունները ձևավորում են Տարածքային նախաձեռնող խմբեր: Տարածքային նախաձեռնող խմբի նիստերին կարող են ներկա գտնվել նաև Կուսակցությանն անդամակցելու դիմում ներկայացրած անձինք:

10.28 Վերահսկողը Տարածքային կազմակերպության նյութական ու ֆինանսական միջոցների ծախսման նկատմամբ վերահսկողություն իրականացնող անձն է, ով ընտրվում է Վարչության հաստատած թեկնածուների կազմից Ընդհանուր ժողովի կողմից՝ երկու տարի ժամկետով:

10.29 Վերահսկողի լիազորությունների վաղաժամկետ դադարման դեպքում Ընդհանուր ժողովը ընտրում է նոր Վերահսկող:

10.30 Վերահսկողը չի կարող լինել Վարչության, Վերահսկող հանձնաժողովի կամ Խորհրդի անդամ: Վերահսկողը Տարածքային կազմակերպությունում անցկացնում է ստուգումներ, տալիս է եզրակացություն Տարածքային կազմակերպության գործունեության, ֆինանսական միջոցների ու գույքի օգտագործման (տնօրինման) հաշվետվության վերաբերյալ, Ընդհանուր ժողովին ներկայացնում է հաշվետվություն, իրականացնում է օրենքով և Կանոնադրությամբ իրեն վերապահված այլ իրավասություններ:

11. ԿՈՒՍԱԿՑՈՒԹՅԱՆ ԱՆԴԱՄՆԵՐԻ ՆԿԱՏՄԱՄԲ ԿԻՐԱՌՎՈՂ ԿԱՐԳԱՊԱՀԱԿԱՆ ՊԱՏԱՍԽԱՆԱՏՎՈՒԹՅԱՆ ՄԻՋՈՑՆԵՐԸ, ԴՐԱՆՑ ԿԻՐԱՌՄԱՆ ՀԻՄՔԵՐՆ ՈՒ ԿԱՐԳԸ, ԴՐԱՆՔ ԿԻՐԱՌՈՂ ԻՐԱՎԱՍՈՒ ՄԱՐՄԻՆՆԵՐԸ

11.1 Կանոնադրական պարտականությունները չկատարելու կամ ոչ պատշաճ կատարելու, Կուսակցության ծրագրին հակասող գործողություն կատարելու դեպքում Կուսակցության անդամները կարող են Կանոնադրությամբ նախատեսված կարգով ենթարկվել կարգապահական պատասխանատվության:

11.2 Կուսակցության անդամը կարգապահական պատասխանատվության է ենթարկվում Վարչության որոշմամբ:

11.3 Կուսակցության անդամին կարգապահական պատասխանատվության ենթարկելու հարցը Վարչության նախագահն ընդգրկում է Վարչության նիստի օրակարգում սեփական նախաձեռնությամբ կամ Կուսակցության անդամի գրավոր դիմումի հիման վրա:

11.4 Կուսակցության անդամին կարգապահական պատասխանատվության ենթարկելու հարցը քննարկելիս նիստին ներկա գտնվելու իրավունք ունեն ինչպես դիմում ներկայացրած անձը, այնպես էլ Կուսակցության այն անդամը, ում վերաբերյալ հարցը քննարկվում է: Վերջիններս իրավունք ունեն տալ բանավոր բացատրություններ և ներկայացնել հիմնավորումներ:

11.5 Վարչությունը, քննարկելով Կուսակցության անդամին պատասխանատվության ենթարկելու հարցը, իրավասու է որոշում կայացնել դիմումը մերժելու կամ Կուսակցության անդամին պատասխանատվության ենթարկելու մասին:

11.6 Կուսակցության անդամին կարգապահական պատասխանատվության ենթարկելու հարցը քննարկելու արդյունքում Վարչությունը կարող է Կուսակցության անդամի նկատմամբ կիրառել կարգապահական տույժերի հետևյալ տեսակներից մեկը` 1) նկատողություն, 2) խիստ նկատողություն, 3) Կուսակցությունից հեռացում:

11.7 Կուսակցության անդամին կարգապահական պատասխանատվության ենթարկելու մասին Վարչության որոշումը կարող է բողոքարկվել Վերահսկող հանձնաժողով:

12. ԴՐԱՄԱԿԱՆ ՄԻՋՈՑՆԵՐԻ ԵՎ ԳՈՒՅՔԻ ՁԵՌՔԲԵՐՄԱՆ ԱՂԲՅՈՒՐՆԵՐԸ, ԳՈՒՅՔԸ ԿԱՌԱՎԱՐԵԼՈՒ` ԿՈՒՍԱԿՑՈՒԹՅԱՆ ՏԱՐԱԾՔԱՅԻՆ ԵՎ ԿԱՌՈՒՑՎԱԾՔԱՅԻՆ ՍՏՈՐԱԲԱԺԱՆՈՒՄՆԵՐԻ ԻՐԱՎՈՒՆՔՆԵՐԸ

12.1 Կուսակցությանը սեփականության իրավունքով պատկանող անշարժ և շարժական գույքի, ոչ նյութական ակտիվների ու դրամական միջոցների ձեռքբերման աղբյուրներ կարող են լինել օրենքով սահմանված կարգով կատարված նվիրատվությունները, անդամավճարները, Օրենքով նախատեսված կարգով բյուջետային ֆինանսավորումը, Օրենքով սահմանված կարգով իրականացված գործունեությունից և օրենքով չարգելվող այլ աղբյուրներից ստացված եկամուտները։

12.2 Սույն գլխում նշված՝ Կուսակցությանը սեփականության իրավունքով պատկանող օբյեկտները օգտագործվում են Կանոնադրական նպատակների ու խնդիրների իրականացման համար։

12.3 Կուսակցության հիմնադիրների և անդամների՝ սեփականության իրավունքով Կուսակցությանը հանձնած, ինչպես նաև այլ աղբյուրներից ստացված գույքը Կուսակցության սեփականությունն է։ Կուսակցության հիմնադիրները և անդամները Կուսակցությանը որպես սեփականություն հանձնած գույքի (ներառյալ անդամավճարների) նկատմամբ իրավունքներ չունեն։ Նրանք պատասխանատու չեն Կուսակցության պարտավորությունների, իսկ Կուսակցությունը՝ իր հիմնադիրների և անդամների պարտավորությունների համար։

12.4 Վարչության նախագահը, Տարածքային կազմակերպությունների ղեկավարները Կուսակցության գույքը տնօրինում են Կանոնադրությամբ և Վարչության որոշմամբ սահմանված կարգով:

12.5 Կուսակցության գույքը վաճառելու կամ ձեռք բերելու կամ այլ գործարք կատարելու դեպքում, եթե գույքի արժեքը գերազանցում է նվազագույն աշխատավարձի հազարապատիկը, ապա Վարչության նախագահը պետք է նախապես ստանա Վարչության համաձայնությունը: Այլ անձինք Կուսակցության անունից իրավասու չեն գույք ձեռք բերել կամ վաճառել կամ այլ գործարք կատարել:

12.6 Վարչության նախագահը Կուսակցության ֆինանսական միջոցները կարող է օգտագործել միայն Վարչության կողմից հաստատված բյուջեին համապատասխան: Անհրաժեշտության դեպքում Վարչության նախագահը կարող է դիմել Վարչությանը` բյուջեում փոփոխություններ և (կամ) լրացումներ կատարելու համար:

13. ԿՈՒՍԱԿՑՈՒԹՅԱՆ ՎԵՐԱԿԱԶՄԱԿԵՐՊՈՒՄԸ, ԼՈՒԾԱՐՈՒՄԸ ԵՎ ԳՈՐԾՈՒՆԵՈՒԹՅԱՆ ԱՐԳԵԼՈՒՄԸ

13.1 Կուսակցության վերակազմակերպումը (միաձուլումը, միացումը, բաժանումն ու առանձնացումը) կատարվում է Համաժողովի որոշմամբ՝ Օրենքով սահմանված կարգով։

13.2 Կուսակցությունը կարող է լուծարվել Համաժողովի որոշմամբ, ինչպես նաև Օրենքով սահմանված այլ դեպքերում ու կարգով։

13.3 Եթե կուսակցության լուծարման համար հրավիրված Համաժողովն իրավազոր չէ, ապա կուսակցության լուծարման մասին որոշումն ընդունում է կուսակցության Վարչությունը: Իսկ Վարչության իրավազոր չլինելու դեպքում կուսակցությունը լուծարվում է կուսակցության հիմնադիրներից մեկի որոշմամբ: Այս դեպքում կուսակցության լուծարման մասին որոշումը համարվում է ընդունված, եթե որոշումը կայացնելու օրվանից հետո՝ երեք ամսվա ընթացքում, կուսակցության համաժողովը կամ Վարչությունը այլ որոշում չի կայացրել:

13.4 Կուսակցության գործունեությունը կասեցվում կամ արգելվում է Օրենքով սահմանված դեպքերում և կարգով։

13.5 Լուծարման դեպքում Կուսակցության պարտատերերի պահանջները բավարարելուց հետո մնացած գույքը ուղղվում է Կուսակցության կանոնադրությամբ նախատեսված նպատակներին, իսկ դրա անհնարինության դեպքում դրամական միջոցները փոխանցվում են պետական բյուջե, իսկ այլ գույքը սեփականության իրավունքով փոխանցվում է Հայաստանի Հանրապետությանը՝ ի դեմս Կառավարության: